பனையம்பள்ளியில் ஐந்தாம் வகுப்பு வரைக்கும்தான் இருக்கிறது. அரசு ஆரம்பப் பள்ளி. ஆனால் மாணவர்களுக்கு கணினி ஆய்வகம் அமைத்துச் சொல்லித் தருகிறார்கள். மாணவர்களும் படம் காட்டுகிறார்கள். அரசுப் பள்ளியில் இதெல்லாம் பெரிய விஷயம். பெரும்பாலான பள்ளிகளில் 'எல்லோரும் பிரைவேட் ஸ்கூலுக்கு போயிடுறாங்க' என்றுதான் புலம்புவார்கள். இந்தப் பள்ளியில் வருடந்தோறும் மாணவர்களின் எண்ணிக்கை அதிகமாகிறது. சந்தோஷமாகச் சொன்னார்கள். தலைமையாசிரியருக்குத்தான் வாழ்த்துச் சொல்ல வேண்டும். ஆசிரியர்களைப் பாராட்ட வேண்டும். முன்னாள் மாணவர்கள் பள்ளிக்கு நிறைய உதவிகளை செய்கிறார்கள். ஊர் கூடி தேர் இழுப்பதை நேரில் பார்த்துவிட்டு வந்தேன். இத்தகைய அரசுப் பள்ளிகளை மனம் குளிர வாழ்த்தலாம்.